
   RAPORT

asupra propunerii legislative  pentru  modificarea şi completarea Legii nr.50/1991 privind autorizarea executării lucrărilor de construcţii
      În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu  propunerea legislativă pentru  modificarea şi completarea Legii nr.50/1991 privind autorizarea executării lucrărilor de construcţii, trimisă cu adresa nr. Pl.x. 468 din 11 iunie 2007 şi  înregistrată cu nr. 31/729 din 12 iunie 2007.
                    Senatul, în calitate de primă Cameră sesizată, a respins propunerea legislativă, în şedinţa din 6 iunie 2007.
 Potrivit prevederilor art. 75 din Constituţia României, republicată şi ale art. 92 alin. (9) din Regulamentul Camerei Deputaţilor, republicat,  Camerei Deputaţilor este  Cameră decizională.
 Comisia pentru administraţie publică, amenajarea teritoriului şi echilibru ecologic, cu avizul nr.26/1744 din 14.09.2007, a avizat negativ propunerea legislativă.
                      Consiliul Legislativ  a avizat favorabil propunerea legislativă, cu observaţii şi propuneri, conform avizului nr.313/08.03.2007.
Guvernul, prin punctul de vedere, transmis cu adresa nr.773 din 24.03.2007, nu susţine adoptarea acestei iniţiative legislative .
 Propunerea legislativă supusă dezbaterii are ca obiect de reglementare modificarea şi comletarea Legii nr.50/1991 privind autorizarea executării lucrărilor de construcţii, în sensul dezincriminării faptei prevăzute la art.24 alin.(1) lit.a) şi sancţionarea acesteia drept contravenţie, precum şi al modificării unor norme referitoare la răspunderea contravenţională.
                    În conformitate cu prevederile art. 61 din Regulamentul Camerei Deputaţilor, membrii Comisiei  au examinat propunerea legislativă mai sus menţionată  în  şedinţa din  16 octombrie 2007. Cu prilejul dezbaterilor, membrii Comisiei au constatat că iniţiativa legislativă are în vedere, în fapt, trecerea unor încălcări ale legii de la infracţiuni la contravenţii, deci o diluare a măsurilor actuale prevăzute de lege, care, în contextul execuţiei lucrărilor fără autorizaţie nu poate fi acceptată. În acest sens,  s-a mai  reţinut şi faptul că stabilirea în mod expres a proprietarilor/beneficiarilor ca o categorie distinctă de potenţiali contravenienţi, alături de investitori/executanţi, nu se impune, întrucât prin legea în vigoare se urmăreşte, pe lângă asigurarea aplicării corespunzătoare a regimului juridic al construcţiilor în condiţii de siguranţă, şi sancţionarea celor vinovaţi de realizarea  lucrărilor de construcţii cu nerespectarea  regimului juridic al construcţiilor, precum şi garantarea dreptului de proprietate, în cazul în care construcţiile respective se realizează, cu încălcarea legii, pe terenuri care nu le aparţin.Or, în situaţia în care terenurile aflate în domeniul public ar putea fi afectate de construirea  de către persoanele vinovate,  respectiv de către investitorii/executanţii lucrărilor nelegale, autorităţile competente ar fi puse în dificultate la identificarea fiecărei categorii vizate de iniţiativa legislativă, la constatarea  şi aplicarea sancţiunilor contravenţionale. Mai mult chiar, s-ar crea posibilitatea pentru investitori/executanţi – cu obligaţii profesionale specifice domeniului – ca, în situaţia în care au realizat lucrări de construcţii în condiţii de nelegalitate să susţină noi motive pentru exonerarea de răspundere contravenţională, fie şi numai pentru considerentul că nu au calitatea  de proprietari/beneficiari ai imobileleor respective, ceea ce ar conduce la alte noi litigii în domeniu. De altfel, prevederea expresă a acestor categorii de subiecţi ai contravenţiilor nu se corelează cu celelalte dispoziţii ale Legii nr.50/1991. De asemenea, iniţiativa legislativă nu respectă prevederile alin.(1) ale art.8 din Legea administraţiei publice locale nr.215/2001, republicată, conform cărora autorităţile administraţiei publice locale trebuie să fie  consultate, înainte de adoptarea oricărei decizii, prin structurile asociative ale autorităţilor administraţiei publice locale, în toate problemele care le privesc în mod direct, potrivit legii.
             Din numărul total de 27 membri ai Comisiei juridice, de disciplină şi imunităţi au participat la şedinţă 14 deputaţi,.
În urma dezbaterii, membrii Comisiei au hotărât, în unanimitate,  să propună plenului Camerei Deputaţilor  respingerea propunerii legislative pentru  modificarea şi completarea  Legii nr.50 din 19/1991 privind autorizarea executării lucrărilor de construcţii.
 
 În raport de obiectul şi conţinutul său, propunerea legislativă face parte din categoria legilor organice.

